Document ID: 32009R0690

KOMISIJAS REGULA (EK) Nr. 690/2009
(2009. gada 30. jūlijs)
par grozījumiem Eiropas Parlamenta un Padomes Regulā (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu un jo īpaši tā 80. panta 2. punktu,
ņemot vērā Eiropas Parlamenta un Padomes 2008. gada 20. februāra Regulu (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (1), un jo īpaši tās 6. panta 2. punktu,
tā kā:
(1)
Regulas (EK) Nr. 216/2008 6. panta 1. punktā ir noteikts, ka ražojumiem, daļām un ierīcēm ir jāatbilst vides aizsardzības prasībām, kas paredzētas 16. pielikumā Starptautiskajai civilās aviācijas konvencijai (turpmāk - “Čikāgas konvencija”), kā traktēts 2005. gada 24. novembra izdevumā attiecībā uz I un II sējumu, izņemot pielikuma papildinājumus.
(2)
Kopš Regulas (EK) Nr. 216/2008 pieņemšanas Čikāgas konvencijas 16. pielikums ir grozīts, tajā iestrādājot 2008. gada 7. martā izdarīto I sējuma 9. grozījumu un II sējuma 6. grozījumu, kurus abus piemēro kopš 2008. gada 20. novembra.
(3)
Šajā regulā paredzēto pasākumu pamatā ir atzinums, ko sniegusi Eiropas Aviācijas drošības aģentūra (turpmāk - “Aģentūra”) saskaņā ar Regulas (EK) Nr. 216/2008 17. panta 2. punkta b) apakšpunktu un 19. panta 1. punktu. Aģentūra ierosina Regulu (EK) Nr. 216/2008 grozīt, lai tajā atspoguļotu Čikāgas konvencijā izdarītās izmaiņas.
(4)
Tādēļ Regula (EK) Nr. 216/2008 ir attiecīgi jāgroza.
(5)
Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 216/2008 65. pantu izveidotā komiteja,
IR PIEŅĒMUSI ŠO REGULU.
1. pants
Regulas (EK) Nr. 216/2008 6. panta 1. punktu aizstāj ar šādu:
“1. Ražojumi, daļas un ierīces atbilst vides aizsardzības prasībām, kas paredzētas Čikāgas konvencijas 16. pielikuma I sējuma 9. grozījumā un II sējuma 6. grozījumā, ko piemēro no 2008. gada 20. novembra, izņemot attiecībā uz 16. pielikuma papildinājumiem.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 30. jūlijā

Labels: 8
15